Lectio Divina

*fuq il-Vanġelu tal-Ħadd*

5 Ħadd ta’ Matul is-Sena

Sena B

Mk 1:29-39

***29Ħarġu mis-sinagoga u baqa' sejjer ma' Ġakbu u Ġwanni għand Xmun u Indrì.  30Issa omm il-mara ta' Xmun kienet fis-sodda bid-deni, u malajr qalulu biha. 31Resaq lejha, qabadha minn idha u qajjimha. U d-deni ħallieha, u bdiet isservihom.***

B’mod naturali wara t-tmiem tat-talb fis-sinagoga, għal ħabta tal-11am, Ġesù flimkien mad-dixxipli jmur id-dar ta’ Pietru u Indri, fejn forsi diġà kien joqgħod. Jekk le kien normali li jiġi mistieden xi ħabib għall-ikel u titkompla d-diskussjoni fuq il-Kelma mħabbra. Id-dixxipli huma preżentati dejjem ma’ Ġesù; huma dawk magħżula biex qabel xejn “jibqgħu miegħu” (Mk 3:14). Dan il-passaġġ naturali, mis-sinagoga għad-dar fl-istess waqt ifakkar li s-sagru mhux magħluq x’imkien, imma jħaddan ir-realtà kollha, l-ordinarjetà tad-dar.

Omm il-mara ta’ Xmun kienet marida. Mara u marida. Diġà bħala mara hi ta’ ftit rilevanza soċjali. Issa hi fis-sodda u għalhekk inattiva u impura minħabba l-mard. Barra minn hekk ninsabu f’jum is-Sibt, li fih ma setgħux jiġu miżjura morda u mfejjqa.

Imma “malajr qalulu biha”. Spiss f’Mk niltaqgħu ma’ dan il-moviment: persuni li jieħdu oħrajn – anke fiżikament – għand Ġesù (1:32; 2:3; 7:32; 8:22), barra talba frekwenti tan-nies għall-fejqan u l-ħelsien. U Ġesù jiltaqa’ mal-marid. Kemm hu ta’ fejda li l-mard tagħna, id-diffikultà, id-dgħuija, in-nuqqas ta’ milja, il-vojt jitqies bħala l-premessa għal-laqgħa ma’ Alla; il-limitu uman bħala l-ispazju fejn jaħdem Alla; id-delużjonijiet bħala l-post tal-ħlewwa tiegħU. Mhiex it-tjubija tagħna li tiġbed lil Ġesù, imma l-bżonn. U ma’ San Ġirolmu ngħidu: “O! Mhux li kien jiġi f’darna... kollha kemm aħna bid-deni”.

Ġesù jaqbadha minn ida (sinonimu ta’ xogħol u attività), imissha u jqajjimha (*ἤγειρεν*), li jfisser tqajjem jew tagħti mill-ġdid is-saħħa. F’Mk dan il-verb hu karatteristiku tal-esperjenza tal-fejqan u fil-kitbiet anteċedenti għalih huwa sinonimu tal-qawmien ta’ Ġesù (1 Kor 15:4; Gal 1:1; Rum 4:24). Meta Ġesù jagħmel dan hu qed jieħu fuqu l-impurità tagħha, imma l-ġid tal-persuna jiġi qabel kull preskrizzjoni, anke divina.

Id-deni ħalliha u r-riżultat tal-fejqan hu l-qadi (*καὶ διηκόνει αὐτοῖς*). L-ideal Grieg tal-bniedem bħala ħakkiem hu maqlub ta’ taħt fuq minn Ġesù (Mk 10:45). Anzi l-umanità hi mfejjqa meta sservi. Fi kliem ieħor nistgħu ngħidu li hu tassew marid min ma jaqdix, min ma jarax il-ħajja bħala t-triq biex tħobb. Ftit qabel f’Mk niltaqgħu mal-anġli li jservu lil Ġesù (Mk 1:13). Issa mara, permezz tal-qadi, hija mqabbla ma’ dawk meqjusa l-aktar qrib ta’ Alla. U mbagħad, fl-aħħar tal-Vanġelu, quddiem Kristu Msallab, ser niltaqgħu ma’ diversi nisa li meta “Ġesù kien fil-Galilija, kienu *jmorru miegħu u jaqduh*” (Mk 15:41).

Id-dar ta’ Pietru, immaġni tal-Knisja, kontinwament trid tgħix din l-esperjenza tal-fejqan: twassal in-nies għand Ġesù, li jintmessu mill-qawwa ta’ Alla biex jgħaddu għas-servizz.

***32Fil-għaxija, mbagħad, fi nżul ix-xemx, ħadulu quddiemu lil dawk kollha li kienu morda jew li kienu maħkuma mix-xitan. 33U quddiem il-bieb inġabret il-belt bi ħġarha. 34U fejjaq ħafna morda minn kull xorta ta' mard, u ħareġ għadd kbir ta' xjaten li hu ma kienx iħallihom jitkellmu, għax huma kienu jafu min kien.***

Meta spiċċa jum is-Sibt u n-nies tista’ ġġorr lill-morda tagħha niltaqgħu mill-ġdid mal-‘ġarr’ tal-persuni. Kulħadd jinsab quddiem il-bieb tal-bitħa ta’ Pietru u Ġesù jieħu ħsieb kulħadd. Quddiem il-qarrej tiġi preżentata l-immaġni ta’ Knisja maħnuqa bil-foqra u ta’ Knisja miġbuda lejhom. U Ġesù fejjaq minn kull xorta ta’ mard u ħeles mix-xjaten. Dawn iż-żewġ elementi jidħlu ħafna f’xulxin għax it-tnejn meqjusa bħala qawwa barranija li taħkem lill-bniedem: “Fil-għaxija mbagħad ġibulu quddiemu *bosta li kienu maħkuma mix-xitan*, u bil-kelma tiegħu *keċċa l-ispirti, u fejjaq il-morda kollha*”(Mt 8:16). L-intervent ta’ Alla mwiegħed mill-profeti qed iseħħ f’Ġesù: “Imma għalikom li tibżgħu minn Ismi titla' x-xemx tal-ġustizzja, bis-salvazzjoni (fejqan) fuq ġwenħajha; u intom toħorġu taqbżu qiskom għoġiela tal-mandra” (Mal 3:20) u “infejjaqhom ilkoll” (Is 57:14-19).

***35L-għada fil-għodu kmieni, qabel ma żernaq, qam, ħareġ u mar f'post imwarrab u qagħad hemm jitlob. 36Xmun u sħabu l-oħrajn marru jfittxuh. 37Kif sabuh, qalulu: "Kulħadd jistaqsi għalik." 38U qalilhom: "Ejjew immorru band'oħra, fl-irħula tal-qrib, ħalli nippriedka hemmhekk ukoll, għax għalhekk ħriġt." 39U dar il-Galilija kollha, jippriedka fis-sinagogi tagħhom u joħroġ ix-xjaten.***

Dan hu l-ewwel mument minn tlieta f’Mk fejn insibu lil Ġesù jitlob, jew jippersevera fit-talb (*προσηύχετο*). L-evanġelista, kważi b’mod ridondanti, jikteb li Ġesù “qam, ħareġ u mar”, azzjonijet li jenfasizzaw l-għażla tiegħU. Ġesù jagħmel parti mit-tradizzjoni Lhudija li titlob filgħodu kmieni (Salm 5:4; 119,147... “Sa minn qabel is-sebħ nitlob l-għajnuna; u fi kliemek jien nittama."). Probabli li din l-għażla ta’ Ġesù tirrifletti dak li spiss diġà kien mdorri jagħmel. Hu jagħżel mhux biss il-lejl imma wkoll il-post imwarrab, evokat mid-deżert, il-post tal-laqgħa ma’ Alla bħal fil-każ ta’ Mose u Elija. Hawn Ġesù hu waħdu mal-Missier. Dawn id-dettalji kollha jistgħu jevokaw il-qawmien ta’ Ġesù, speċjalment fit-tradizzjoni Ġovanneja: qegħdin fil-jum ta’ wara s-Sibt, għadu d-dlam, hemm tfittxija għaddejja, u Ġesù qiegħed mal-Missier (Ġw 20:1-18).

Ġesù jitlob f’mumenti partikolari, għaliH u għad-dixxipli tiegħu, mumenti ta’ tentazzjoni jew ta’ pass ġdid li jrid jagħmel. Għaldaqstant, f’Mk niltaqgħu ma’ Ġesù jitlob wara t-tkattir tal-ħobż filwaqt li d-dixxipli qegħdin jissieltu mal-baħar imqalleb (6,46) u mbagħad fil-Ġnien taż-Żebbuġ (14:32s.). F’mumenti oħra jitkellem fuq it-talb: “"Spirtu bħal dak," qalilhom, "ma jista' jitkeċċa b'xejn ħlief bit-talb."” (Mk 9:29); “Għalhekk ngħidilkom: kull ma titolbu fit-talb tagħkom, emmnu li tkunu ġa qlajtuh, u jingħatalkom. U meta tkunu weqfin titolbu, jekk ikollkom xi ħaġa kontra xi ħadd, aħfru, biex ukoll Missierkom li hu fis-smewwiet jaħfer lilkom il-ħtijiet tagħkom (Mk 11:24-25)”; “u lil tal-bieb jordnalu biex jibqa’ jishar” (13:34).

Pietru u sħabu marru jfittxuh, jew aħjar jiġru warajh biex jaqbduh (*κατεδίωξεν*), għalhekk f’sens negattiv bħalma jagħmel il-Fargħun f’Eż 14:4s u l-għedewwa tal-innoċenti fis-Salmi (7:5; 18:37; 31:15; 38:20...). It-tfittxija f’Mk xi drabi hi pożittiva bħal forsi fil-każ ta’ Ġajru (5:23) u tan-nisa filgħodu f’jum il-Qawmien (16:6) imma spiss hi negattiva, bħax-xewqa li jaqbduh, li jwaqqfuh, jew saħansitra jeliminawh, ibda mill-familja tiegħu (3:21). Minn dan il-mument Ġesù jibda ma jiġix mifhum minn dawk l-eqreb lejh; familja u dixxipli. F’dan il-każ it-tentazzjoni tinsab fuq fomm Pietru: “kulħadd jistaqsi għalik”, ‘sirt importanti’, ‘urejt x’issarraf’, ‘ġibt fix-xejn lil kulħadd’. Imma Ġesù jaħrab minn din it-tentazzjoni. Ma jiġix maqbud minn sitwazzjoni komda imma jmur kullimkien. Il-missjoni hija dejjem sejħa sabiex nitilqu *comfort zones* li maż-żmien iwasslu biex nikkankraw, u sejħa biex naslu għand kulħadd. Din il-qabża fil-dlam u l-ġdid issir għax qegħdin f’idejn Alla. Infatti mentri kulħadd ifittxu hu jinsab fit-talb.

Pt u sħabu qed ifittxu lil Ġesù bil-lejl. Aktar ’l quddiem, wara l-qawmien, se jsibuh meta jarawh il-Galilija. Il-mixja ta’ Ġesù, li d-dixxipli qed ibatu biex iħaddnu, mbagħad issib is-sens kollu tagħha: “Imma hu qalilhom: "Xejn la tinħasdu. Qegħdin tfittxu lil Ġesù ta' Nazaret li kien imsallab; qam mill-mewt, m'huwiex hawn. Araw il-post fejn kienu qegħduh. Imma morru għidu lid-dixxipli tiegħu, u lil Pietru, li hu sejjer fil-Galilija qabilkom; tarawh hemmhekk, kif kien qalilkom."” (16:6-7).